google/wiki40b huggingface dataset:
Office for Contemporary Art Norway

Internasjonal støtte

OCA tildeler økonomisk støtte som gir ikke-kommersielle internasjonale institusjoner og internasjonale kuratorer anledning til å hente inn norske kunstnere, kuratorer og kritikere i sentrale utstillinger og sammenhenger, og gjør det mulig for norske kulturarbeidere og kunstnere å bygge nettverk på den internasjonale arenaen. Søknader til denne ordningen vurderes på kvartalsmessig basis.

Internasjonale gjesteatelieropphold

OCA tilbyr gjesteatelieropphold i utlandet for norske kunstnere, kuratorer og kritikere gjennom International Studio Program ved Künstlerhaus Bethanien, Berlin, International Studio and Curatorial Program (ISCP) i New York City, Platform Garanti Istanbul Residency Program i Istanbul, Platform China Residency i Beijing, Capacete Residency Programme i Rio de Janeiro og São Paulo og ved Residency Berlin Mitte i Berlin.

Internasjonalt atelierprogram (ISP)

Det internasjonale atelierprogrammet i Oslo er åpent for internasjonale kunstnere, kuratorer og kulturarbeidere som OCA inviterer til et opphold på opphold til tre måneder, enten i forbindelse med en bestemt forskningsoppgave i Norge eller på uavhengig grunnlag. De residerende kunstnerne og kulturarbeiderne oppfordres til å engasjere seg i det norske kunstmiljøet og opprette midlertidige og varige utvekslingsbånd over hele landet.

OCA Semesterplan

OCA Semesterplan er OCAs arrangementskalender som kommer ut to ganger i året for å offentliggjøre aktiviteter, forelesninger, filmvisninger og utstillinger som finner sted i OCAs lokaler eller på OCAs initiativ.
Chalon-sur-Saône

Geografi

Chalon-sur-Saône ligger sør i Bourgogne i Frankrike. Byen ligger ved elva Saône, og var tidligere en travel havn som fungerte som distribusjonspunkt for lokale viner som ble sendt opp- eller nedover elva Saône og Canal du Centre.
Adelbert von Chamisso

Liv

Adalbert ble født som fjerde sønn av grev Louis Marie de Chamisso på familiens stamsete, slottet Boncourt i Champagne-provinsen. I 1790 mistet familien alt og flyktet i likhet med tallrike andre franske adelige hals over hode fra den franske revolusjonen til Preussen. I 1796 ble Adalbert pasje hos dronning Louise av Preussen i Berlin. Fra 1798 til 1807 avtjente han sin militærtjeneste som prøyssisk offiser.
Fra 1804 utga han de grønne almanakker sammen med sine venner i den romantiske dikterkretsen Nordsternbund. Til denne kretsen hørte Julius Eduard Hitzig, Friedrich de la Motte Fouqué, Karl August Varnhagen von Ense og Friedrich Wilhelm Neumann. Fra 1809 til 1815 oppholdt han seg i Frankrike og Sveits, deretter igjen i Berlin.
I årene mellom 1815 og 1818 deltok han på en jordomseiling med briggen Rurik. Ekspedisjonen var under kommando av Otto von Kotzebue og var finansiert av den russiske skattkansleren grev Romanzow. I Rurik utforsket de Stillehavet, og de hadde som mål å finne den legendariske nordøstpassasjen. Chamisso er kjent for å ha kartografert store deler av kysten i Alaska, forfattet en flora over området (en øy her er oppkalt etter ham) og beskrivet eskimoenes levevis. Han publiserte også etnografiske beskrivelser fra Ratak-kjeden på Marshalløyene. 
1819 ble han direktør for de botaniske haver i Berlin.
Hans grav finnes på gravlundene ved Halleporten i Berlin-Kreuzberg. I nærheten ligger den etter ham benevnte Chamissoplatz.
Al-Qa'im bi-amri 'llah

Abu l-Qasim Muhammad ibn al-Mahdi (arabisk: أبو القاسم محمد بن المهدي, Abū l-Qāsim Muḥammad b. al-Mahdī) med tronnavnet al-Qa'im bi-amri llah (القائم بأمر الله, al-Qāʾim bi-amri llāh, «han som utfører Guds bud»; født mars/april 893 i Salamya; død 17. mai 946 i al-Mahdiya) var fra 934 til 946 fatimidenes annen kalif.

Kalif

I 934 etterfulgte al-Qa'im sin far. Etter sin maktovertagelse forlot han aldri mer al-Mahdiya, og der døde han. På denne tid vokste fatimideriket frem til å bli en stormakt i middelhavsområdet. Etter at Sicilia underkastet seg nok en gang, ble bysantinske Calabria og de italienske og franske kyster gjenstand for plyndringstokter.
Men med Abu Yazids opprør (944–947) kom fatimidenes rike i alvorlig krise. Abu Yazid hadde forent seg med de kharijittiske ibaditiske berberstammer i Aurèsfjellene, og inntatt Ifriqiya. Bare i a-Mahdiya kunne al-Qa'im hevde seg, med hjelp av flåten. Fatimidenes redning ble at berberstammene som beleiret al-Mahdiya brøt med Abu Yazid og dro sin vei. Før opprøret var endelig knust, døde al-Qa'im den 17. mai 946. 
Hans etterfølger som kalif ble hans sønn Ismail al-Mansur.
Okkupasjon

Okkupasjon (fra latin tilegnelse) innebærer å fysisk ta besettelse over et landområde eller gods. Begrepet er særlig brukt om stater når det skjer i strid med folkeretten. Begrepet kan også brukes om et lands ervervelse av et landområde uten offisiell tilhørighet av et annet land (se anneksjon).
Det kan skilles mellom ulike former for okkupasjon. Den historisk vanligste, en militær okkupasjon, starter gjerne med en invasjon. En slik okkupasjon foregår så lenge okkupasjonsmakten er til stede og det antas at landets regime ikke kan holde seg til makten uten disse styrkene.
Landokkupasjon kan betegne en gruppe menneskers inntreden på et offentlig eller privat, gjerne udyrket og ubebodd, område. Tilsvarende overtakelse av et offentlig eller privat bygg kalles husokkupasjon. I Norge er overtakelsen av Blitz-huset en kjent husokkupasjon. Denne formen for okkupasjon omtales på engelsk som squatting, (sittere, noen som slår seg ned), og det antas at så mange som en milliard mennesker på jorden kan kommer under denne definisjonen.

Militær okkupasjon

Militære okkupasjoner er i folkeretten regulert av landskrigsordningen i 4. Haagkonvensjon av 1907. Okkupasjonen er en midlertidig tilstand, og en okkupasjonsmakt kan ikke vilkårlig endre det okkuperte landets grenser eller annektere hele eller deler av det. Befolkningen i det okkuperte landet har på den annen side plikt til å adlyde okkupasjonsmakten. Siviles væpnede motstand mot en okkupasjonsmakt er definert som en krigsforbrytelse, fordi lovlig stridende åpent skal bære sin uniform. Geriljavirksomhet kan være tillatt, dersom styrken i det minste nominelt står under statlig kontroll og de bærer kjennetegn som kan karakteriseres som uniform.
Samfunnsøkonomenes prognosepris

Samfunnsøkonomenes prognosepris deles hvert år ut til den eller de som avgir de mest presise prognoser av norsk økonomi. Prisen deles ut på Valutaseminaret, som er et arrangement i regi av Samfunnsøkonomene.
Vinnerne blir vurdert ut fra gitte kriterier hvor blant annet vekst i fastlands BNP i Norge, privat konsum, arbeidsledighet, inflasjon (kpi), og lønnsvekst blir vurdert.
I forbindelse med prognoseprisen sitt tiårsjubileum i 2015, ble det også delt ut en prognosepris for mest presise prognose de siste 10 årene. Statistisk Sentralbyrå vant prisen for beste prognose samlet de siste 10 årene.
The Colors Turned Red

The Colors Turned Red er et popband fra Haugesund. Bandet ble startet under navnet Im Nebel i 1982, men endret navn i 1986. I 1988 ga bandet ut albumet The Colors Turned Red før det ble oppløst i desember samme år. I 2004 ble bandet gjenforent med samme besetning som i 1988. Året etter ga bandet ut EP-en Summer EP før det i 2006 kom ut med sitt andre album, All the Way Up. Begge utgivelsene på plateselskapet CCAP.
Rhyparida

Utseende

Middelsstore (ca. 5 millimeter), avlange, halvmatte til blanke, rødbrune til svarte bladbiller, kan ha noe metallisk glans. Pronotum er rundet, fint punktert, noe smalere enn de jevnbrede dekkvingene, som har kraftige punktrader.

Levevis

Både larvene og de voksne (imago) er planteetere.

Utbredelse

Slekten er utbredt i Sørøst-Asia, Australia og Oseania, dessuten er det noen få arter på Madagaskar og andre øyer i Indiahavet.
Tranmaling

Tranmaling har i århundrer blitt brukt langs norskekysten til utvendig maling av husvegger. Malingen ble produsert lokalt, ofte av huseieren selv. Tran ble skaffet til veie fra lokale fiskerier; torsk, brosme og sei nevnes. Tran ble blandet med fargestoff, vanligvis rød jordfarge (rød erde), og påført veggene. Fargepigment var handelsvare, men kunne også utvinnes lokalt. Også fabrikker produserte maling på basis av tran fra fiskeriene langs kysten.
Eldste skriftlige kilde som forteller at tran ble brukt til maling er fra 1825, da ei bru over elva Rauma skulle fornyes. Bygningene på Hemnes prestegård ble i 1834 malt med tranmaling. Det brukes da et lokalt fargestoff som kalles rødsand, og dette soldes og males på håndkvern før det blandes med tran.
Et problem ved bruk av tranmaling var malingens tørketid. Et råd som gjentaes i litteratur fra slutten av 1800-tallet og begynnelsen av 1900-tallet er at bjørkeaske kan tilsettes malingen for å forkorte tørketiden.
Tranmaling lages enten av rå-tran eller fløyt-tran eller av varmebehandlet tran.
Miralem Sulejmani

Landslagsspill

Sulejmani står (pr. mai 2010) notert med seks kamper for Serbia. Han fikk sin landslagsdebut den 6. februar 2008 i en vennskapskamp mot Makedonia.
Ordovikere

Ordovikene var en keltisk stamme som levde på De britiske øyer før romernes erobring. Deres hovedområde var i dagens Wales, mellom silurene i sør og decangelerne i nord. De ble beseiret av den romerske guvernøren Gnaeus Julius Agricola i et felttog i årene 77 og 78.
De livnærte seg på jordbruk og sauehold, men hadde også en sterk militær tradisjon og levde i befestede bosetninger og fort anlagt på åsrygger. Deres motstand mot romerne ble for det meste styrt av Caratacus, som hadde gått i eksil hos ordovikene etter at hans egen stamme var blitt slått i slaget ved Medway i år 43. Han ble krigsherre hos ordovikene og silurene og ble regnet som samfunnsfiende av romerne. Han ble beseiret i slaget ved Caer Caradock i år 50 av romerske styrker under Publius Ostorius Scapula. Man antar at ordovikene led store tap i slaget, da de etter dette ikke lenger utgjorde en større militær trussel. 
I 70-årene gjorde de opprør mot den romerske okkupasjonen og knuste en kavaleriskvadron. Dette førte til en skarp reaksjon fra Agricola, som ifølge Tacitus utslettet hele stammen. Dette ser ut til å være korrekt, da det etter dette ikke finnes nye referanser til ordovikene. Eventuelle overlevende kan ha blitt opptatt i andre stammer, slik Caratacus hadde blitt tidligere.

Andre betydninger

I 1879 ga geologen Charles Lapworth navnet den ordovikiske periode til en geologisk periode, ettersom hans forskning var basert på steiner funnet i stammens kjerneområde.
Stina Hofgaard Nilsen

Karriere

Stina Hofgaard Nilsen var spesialist i storslalåm. I europacupen oppnådde hun en seier og fem andreplasser. Hun debuterte i verdenscupen 28. januar 1998, i storslalåmrennet i Åre. Hun tok sine første verdenscuppoeng i januar 2000, da hun kom på 27.-plass i storslalåm i Berchtesgaden. Ni ganger kom hun blant de 10 fremste, derav tre besøk på seierspallen. Hennes eneste verdenscupseier kom 27. januar 2002 i storslalåmrennet i Cortina d’Ampezzo.
Stina Hofgaard Nilsen deltok i VM 2001 i St. Anton, OL 2002 i Park City og VM 2003 i St. Moritz, men ved alle tre anledningene kjørte hun ut i første omgang av storslalåmrennet.
Hun la opp i mars 2004.
Himmelske åpenbaringer

Himmelske åpenbaringer (svensk Himmelska uppenbarelser, latin Reuelaciones celestes) er en svensk bok fra middelalderen som inneholder den hellige Birgittas åpenbaringer, hele syv hundre til sammen. Disse ble angivelig gitt til henne i form av en dialog mellom henne selv og hennes himmelske samtalepartnere – Jesus Kristus, jomfru Maria, og i enkelte tilfeller helgenen sankt Agnes.
Birgitta ble gift i 13-årsalderen til stormannen Ulf Gudmarsson av Ulvåsa i Östergötland, Hun fødte åtte barn, og tilhørte selv de rikeste slektene i Sverige. Både hun og ektemannen var meget troende, og de valfartet sammen til hellige steder, blant annet i Nidarosdomen i Trondheim i 1339. Da ektemannen død i 1344 begynte Birgitta oftere å få åpenbaringer, og hun kjente seg kallet til å bli «Kristi brud og språkrør» (canale).
Åpenbaringene ble nedskrevet eller diktert på gammelsvensk og så oversatt til latin. Birgitta var selv involvert i utformingen av den latinske versjonen, som ble formulert i samarbeid med hennes skriftefedre og medarbeidere. Samleversjonen Himmelske Åpenbaringer ble utgitt i syv bøker av hennes siste skriftefar, biskop Alfonso, i 1377. En viktig grunn for utgivelsen var at boken inngikk i prosessen om å få henne helgenerklært. Den første trykte utgivelsen av Birgittas latinske åpenbarelser, bestående av 1400 sider, kom i 1492 i Lübeck på oppdrag av Birgittinerordenens hovedkloster i Vadstena.
Det var fra hennes liv som stormannshustru hun hentet sine lignelser, fra brygging, baking og barnepass. De religiøse åpenbaringene, som i stor grad bygde på det gamle testamentes profetbøker og Johannes' åpenbaring ga materiale til hennes syner, men det var også rasende refselser av moralsk forfall, om politiske motsetninger og om hennes eget program for å reformere kirken. 
Jesu lidelse og sorg over dem som vender ryggen til ham og hans lidelse, forblir viktige temaer i Birgittas Kristusmystikk. Hun er eidetiker – bildet og betraktningen er det som står sentralt i hennes fromhet. Både syn, hørsel og luktesans hører med til hennes meditative begavelse og hun mente selv at hun kunne lukte ugudelighet i et annet menneske. Hun fikk også praktiske instrukser fra Kristus som den lange Frelserens klosterregel, en detaljert ordensinstruks for det kloster han ville at hun skal grunnlegge til Marias ære i Vadstena. Kort tid før hun døde rakk Birgitta å dra på pilegrimsferd til Det hellige land. Her fikk hun to betydningsfulle visjonsåpenbaringer, en detaljert visjon om korsfestelsen i Jerusalem og en fødselsvisjon mens hun mediterte i Fødselskirken i Betlehem. Disse ble mottatt som en troverdig avbildning av hvordan Jesu fødsel skjedde i store kretser innen den romersk-katolske kirke.
Never Ending

«Never Ending» er en amerikansk sang, skrevet av Buddy Kaye og Phil Springer.
Elvis Presley spilte den inn i RCA Studio B, Nashville, 26. mai 1963 med tanke på et album i full lengde, som var planlagt utgitt i 1963. RCA valgte i stedet å utgi albumet stykkevis på singler eller som bonusspor på soundtrackalbumer. «Never Ending» ble for eksempel utgitt på soundtrack-LP-platen Double Trouble (RCA Victor LSP 3787 og RCA Victor LPM 3787) i juni 1967. Produsent var Steve Sholes.
Kjøpstedene i Sør-Trøndelag og Nord-Trøndelag fylker

Kjøpstedene i Sør-Trøndelag og Nord-Trøndelag fylker var en valgkrets i stortingsvalg fra 1921 til 1949. Kretsen omfattet byene Trondheim og Levanger, og hadde fem mandater på Stortinget.
Microjulodis

Levevis

De nålevende artene i underfamilien Julodinae lever særlig i tørre områder. De voksne billene finnes gjerne krypende på bakken.
I alle fall noen av artene er knyttet til tørketålende busker og trær i erteblomstfamilien.

Utbredelse

Arten er bare kjent fra lokaliteten Geiseltal i Tyskland, som stammer fra Eocen-tiden. Den levde mellom 48-40 millioner år før nåtid.
Fløyelsvier

Utbredelse

Fløyelsvier vokser i Nord-Europa og er i Norden sjelden og stort sett plantet på det sentrale Østlandet, på Sørlandet og langs kysten opp til Stadtlandet. Den finnes også spredt i hager og parker i Sør-Sverige , rundt Helsingfors, og i hele Danmark.
Bærum Taekwon-do klubb

Bærum Taekwon-do klubb (BTK) ble stiftet 2. september 1985, og er Bærums eldste taekwon-do-klubb.
På Haslum driver klubben selvforsvarstrening og tradisjonell kampkunst under mottoet kvalitet, trygghet og etikk. Klubben har 150 medlemmer (2008) i alderen fra 9 til 75 år.
Klubben trener i sin egen dojang (sal for trening av kampkunst) på Haslum.
Bærum Taekwon-do klubb har arrangert flere norgesmesterskap og internasjonale stevner. Senest Norway Open 2005 som gikk av stabelen i Nadderudhallen.
Klubben ble stiftet av Søren Engelschiøn, som også ledet klubben fra 1985 til 2003. Siden 2003 har klubben vært ledet av Jørgen Botnan.
Inspirert av Wikipedia har også klubben tatt initiativ til en kunnskapsdatabase myntet på kampkunstinstruktører. Prosjektet heter "tipsarkivet.no" og skal være en hjelp til å variere kampkunsttrening, uavhengig av stilart. Alt i "tipsarkivet" er publisert under GNU fri dokumentasjonslisens.
Kristiansand Karate Club

Kristiansand Karate Club (KKC) (Stiftet 1971) er en karateklubb i Kristiansand. Klubben har ukentlige treninger i egne lokaler i Idda Arena for barn og voksne.
Imsdalen

Imsdalen er en sidedal til Østerdalen fra vest. I dalen renner elva Imsa, som har et nedbørsfelt på 506 km². Imsroa ligger i Imsdalen, og 7 km fra Imsroa ligger Norwater, kilden som brukes i produksjonen av Imsdal kildevann.
Grunnkretser i Værøy kommune

Grunnkretser i Værøy kommune er delområder og grunnkretser som seksjonerer Værøy kommune, Nordland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Båndfjellfly

Utseende

Et nokså lite (vingespenn 20 – 28 mm), mørkfarget, forholdsvis slankbygd nattfly. Forvingen er mørkgrå med svarte siksak-mellomlinjer som avgrenser vingens midtfelt og svartkantede, lysere grå nyre- og ringmerker. Bakvingen er blekgul med bredt svart ytterkant, noe svart bestøvning også på framkanten, og en liten, svart flekk i vingens framre del.

Levevis

Larvene lever trolig på blokkebær (Vaccinium uliginosum).

Utbredelse

Arten forekommer både i det nordlige Europa og i det nordøstlige Nord-Amerika. I Norge er den funnet i fjellet i Hedmark og Oppland, og i indre strøk av Troms og Finnmark.
Nalunaq Guldmine

Nalunaq Guldmine er en gullgruve på Grønland. 
Dette er Grønlands første gullgruve, og den første gruven som er bygd ut på over 30 år. 
Gruven ligger i Kirkespirdalen, 40 km nordøst for Nanortalik, helt syd på Grønland. I selve gruven jobber det til enhver tid 45 – 60 personer, og ca. 35% av disse er innleide, lokale arbeidere. Gruven er derfor viktig for sysselsettingen i området. Forekomsten eies av norsk-canadiske Crew Development Corporation (82,5 %) og grønlandske NunaMinerals A/S (17,5 %), med Crew som operatør. Leiren har egen helistop.

Historie

Det ble oppdaget synlig gull her i 1992, og utvinningstillatelsen ble gitt i 2003. Gruven kom i operativ drift 1. juli 2004, og har vært i drift siden. I fiskalåret 2006 ble det tatt ut 75 000 unser gull, dvs ca. 2,3 tonn.

Miljø

Det gjøres årlige målinger av miljøet rundt gruven. Planter og dyr undersøkes for 12 grunnstoffer, for å finne ut hvor mye gruvevirksomheten påvirker sitt nærmiljø. 
Disse stoffene er Hg, Cd, Pb, Zn, Cu, Cr, Ni, As, Se, Co, Mo og Au. Prøvene sammenlignes med prøver tatt i 1998–2001, dvs. før gruvedriften startet. 
Den tredje undersøkelsen ble utført i august 2006, og denne viser en nedgang i miljøutslippene i forhold til målingene i 2004 og 2005.
Morning Has Occurred

Biography

Bandet oppstod da bandets medlemmer møttes under stuier på jazzlinja ved Griegakademiet i 2010. Kvartetten utøver sevkomponert musikk med røtter i jazz kombinert med en liten dose moderne musikk. Musikken har elementer av abstrakte lydflater med lekre lydbilder krysset med energiske impulser. Improvisasjon og samspill mellom musikantene står i sentrum og du kan beskrive musikken til denne unge kvartetten som en kombinasjon av ulike klanger, uvanlig instrumentering, og fordreide lyder som skaper et åpent og spennende lydbilde.
Musikerne i bandet er også aktive i andre band og prosjekter som 'Highasakite', 'Machine Birds', 'PolygonJunx', 'Teknopoly', blant andre, og har samarbeidet med musikere som Kjetil Møster, Kurt Johannessen, Jon Eberson og John Hegre. Høsten 2011 turnerte bandet i Norge med gitaristen Thomas T. Dahl, og i 2013 med Karl Seglem.
I 2014 turnerte bandet i Japan og Europa. De var også bidragsytere ved flere festivaler, blant dem Vossajazz der de deltok i konkurransen JazzIntro.
Comano (Massa-Carrara)

Frazioni

Kommunen omfatter følgende frazioni:
Camporaghena, Cattognano, Crespiano, Lagastrello, Montale, Prota og Torsana.
Agnès Raharolahy

Idrettskarriere

Raharolahy ble fransk ungdomsmester på 400 meter 2010. Hun deltok ved junior-EM i friidrett 2011, der hun kom på 4.-plass i sitt innledningsheat på 400 meter, og nådde ikke finalen. Tiden hennes var 54,13. Det franske stafettlaget løp i finalen på 4 x 400 meter, der de endte på 5.-plass.
I U23-EM i friidrett 2013 kom Frankrike på 3.-plass på 4 x 400 meter stafett, der hun løp sammen med Lénora Guion-Firmin, Justine Fedronic og Louise-Anne Bertheau. Hun deltok også på 400 meter, men ble der slått ut i innledningsheatet. I Middelhavslekene 2013 fikk hun bronse på 400 meter, med tiden 52,90, der Chiara Bazzoni vant. 
Frankrike deltok i de første IAAF World_Relays som ble arrangert i 2014. Her kom de på 4.-plass på 4 x 400 meter, med Raharolahy på laget. Hun deltok også i Lag-EM i friidrett 2014 i Braunschweig, der Frankrike kom på 3.-plass på 4 x 400 meter, og EM i friidrett 2014 i Zürich, der Frankrike vant 4 x 400 meter på tiden 3:24,27, som var årsbeste i Europa. På nasjonalt nivå vant hun 400 meter i ungdomsmesterskapet innendørs og U23-mesterskapet utendørs. 
I EM i friidrett innendørs 2015 i Praha vant det franske stafettlaget igjen 4 x 400 meter.
Schizax

Utseende

En middelsstor, avlang, mørkt brunlig trebukk, kroppen nokså tett kledt med lyse hår. Antennene er svarte, tynne, betydelig lengre enn kroppen. Pronotum er bredere enn langt, rundet, brunsvart med store, brunrøde flekker på sidene bak. Dekkvingene er jevnbrede, brunsvarte med smale, gule søm- og sidestriper. Beina er middels lange og tynne.

Levevis

De voksne billene besøker gjerne blomster, og er dagaktive. De er aktive flygere. De voksne billene er aktive i mars og april.

Utbredelse

Arten er utbredt fra det sørveslige USA (California, Arizona, New Mexico, Texas).
Stenostola

Utseende

Middelsstore (de nordiske artene er 9-14 millimeter), sylindriske, mørke trebukker med avdempet, mørk, metallisk glans. Hode og pronotum er omtrent like brede, dekkvingene litt bredere. Antennene er omtrent så lange som kroppen, ganske tynne. Pronotum er sylindrisk uten pigger på sidene. Dekkvingene er parallellsidige med markerte "skuldre". Kroppen er fint hårete.

Levevis

Larvene lever i døde grener av løvtrær. De voksne besøker gjerne blomster.

Utbredelse

Slekten er utbredt i Palearktis.
Losbyvassdraget

Losbyvassdraget er et vassdrag som renner nordover fra Østmarka ved Oslo forbi Losby gods og til Fjellhammarelva i Lørenskog. Vassdraget har to hovedgrener, og et samlet nedbørsfelt på 54,5 km². Den ene grenen har utspring i småtjern rundt Søndre Krokvannet, midt i Østmarka naturreservat. Herfra renner vassdraget via Midtre Krokvannet, Tappenbergvann og Nordre Krokvannet til Røyrivannet. Her kommer så en sidegren fra Halssjøen og Drettvannet samt Skålsjøen. 
På grunn av oppdemming, henger Røyrivannet sammen med Geitsjøen og Fløyta gjennom et smalt sund kalt Knurra. Fra dammen i Fløyta er det bare en foss på 4 meter ned til Mønevannet, som også er demmet opp. 
Ved elva nedenfor Mønevannet nærmere Losby, står et gammelt vannhjul. Det er dette vannhjulet som er motiv i kommunevåpenet for Lørenskog. 
Videre renner elva rett nordover forbi Losby gods med golfbanen, og får tilsig fra flere mindre bekker, før den renner sammen med Fjellhammarelva like øst for Langtjernet i Lørenskog.
Vassdrag som renner nordover er mindre vanlig på Østlandet, og etter gammel overtro skulle vann som renner nordover ha foryngende og medisinsk virkning.
Mønevannet er en populær badeplass om sommeren, tilrettelagt med stupebrett og toaletter. Herfra og oppover har vassdraget korte elvestrekninger, og er derfor velegnet for kanopadling. Flere av vannene har også godt fiske med flere fiskeslag. Ved sørenden av Røyrivannet ligger Røyrivannskoia, som er et ubetjent losji drevet av DNT Oslo og Omegn.
Det er mye bever i vassdraget, og lett å finne både beverhytter og andre spor etter gnageren.